정조 12년 · 목
該曹啓言中部金聖孫原情以爲其父金光玉以羅將拿來尹悌東時不謹擧行之事定配於端川府乞放其父使渠代配伏蒙天恩云矣所供如此請上裁敎以放送又啓言東部牙兵文得弘原情以爲渠以景慕宮北墻外植木直自再昨年看檢而植木直皆永付料乞依例付料云矣莫重之地效勞旣無異同獨漏雖似可矜旣係四件事外而以自己事干恩至於鳴金難免猥越請置之允之又啓言西部進士李安默原情以爲母葬山地在於坡州與安錫良塜所在之山都局相背中隔二岡坐立不見步數爲一百九十七步又於其麓有常漢衆塜錫良生父堤川縣監廷瓛率其官隸掘坎數尺剔埋生狗及牛骨又爲放火又爲置塜及至四月則直犯塋城壓破龍尾偸埋一塜當初營葬時錫良父鍾城府使廷玹以單靑龍將有偸葬之變欺瞞道臣直呈議送則該監司徐有防信聽其言卽爲背關極嚴且截該牧使上山尺量初不考見法典又無山圖牒報而只依彼隻之言竟置落科母葬權屠之地傾危逼側而今此所占閒地公然見奪則更無過葬之望故不得已卜日完葬而錫良謂以冒禁入葬呈于本官該牧使卽發禁盜軍推捉拿入僇辱備至仍囚兄天默繼又替囚弟寅默聞有父病懇乞歸護則道臣以奴代囚一向督掘不勝悶迫席稿營門泣請公決至于十四日而道臣固守先入之見謂以已決錫良反生先發制人之計遽爲上言全事誣罔伏見漢城府回啓措語則初無査卞之意偏主一隻之言徑定斷案直請掘移伏見判付中有嚴飭地方官更勿因循從公剖斷之敎及至更査依舊以背走之麓謂之靑龍蓋錫良自初宿食於鄕廳謂座首近族稱以叔姪使之慫慂內連官衙外挾嬖吏凡係訟事無不如意伏乞特命査實若有一毫相左之端當伏欺天之罪如不差爽則錫良前後罪犯一一科治其壓龍尾偸埋之塜亦令卽刻掘出云矣李安默所供如此請上裁敎以議處又啓言係是山訟請令漢城府稟處允之又啓言西部良人金光鍊等原情以爲麻浦鹽醢廛乃是本江民人四百年世傳之業也今年四月擊錚秋曹以依前決回啓而泮人誣告於同成均入侍時上達還寢大抵泮人之不得出居閭里國法所禁而數十戶出居江上與之爭利以權移謂之永賣一考文券可以立判而拘於强弱以至此境乞令還退云矣本事旣非四件事之內則驚動天聽極爲無嚴狀頭金光鍊自臣曹勘處至於訟理曲直前後法司與備局處決皆事理明白輒因成均館之以養士之需爲言江民之旣得訟而還爲勿施非止一二四月擊錚時則自臣曹論理草記蒙允之後泮堂筵奏又以養士之需請寢者揆以事面不免苟簡請依前月本曹草記批旨施行允之又啓言西部居朴繼問原情以爲其父朴廷臣丁酉年以宮家結數踏驗事下往三南應有給馬之例故問議兵曹馬色書吏張運昌運昌考例成給而忽地生事以偸出馬牌爲日次罪人乞令該曹該院去來文案及兵曹給馬闕文與畿營翻貼文跡一一詳査使其父生出獄門云矣朴廷臣本以無賴假托宮監與張運昌符同圖得馬牌侵虐小民討索千餘金節次捕廳及本曹査問時一一承款乃於結案取招之時餙詐漫漶一反前說誠極凶獰而今於獄事已成鐵案後又縱稚子驚動天聽尤涉痛惡請原情辭緣勿施允之又啓言北部童蒙張殷錫原情以爲壬寅春自宗親府成送關文宮房奴婢田畓踏驗次宮監朴廷臣下送時馬牌及草料依例題給云故其父以兵曹書吏告課堂上而退送則廷臣之恐喝罔有紀極故果爲成送把上矣刑曹納供時宗親府書吏千龍世與廷臣附耳曰汝以給賂運昌圖得馬牌納供而無控該宮等說囑托廷臣乞令該曹嚴覈龍世廷臣使其父分揀云矣運昌受賂廷臣爲造把上盜踏印信圖得馬牌三次出給之狀兵曹及本曹推覈之時箇箇輸款及夫結案之時忽然變辭已極獰頑而乃敢以當初所無之千龍世囑托等語粧撰爲說使其稚子屢瀆天聽萬萬痛惡請原情辭緣勿施允之又啓言結城幼學李明善原情以爲渠之祖故通德郞弼世曾於戊申三月十七日聞賊勢鴟張倡率義旅五十六人過大興郡見一隸行色蒼黃捉問其由則自禮山縣傳賊檄於大興急爲還歸云故渠祖卽地擊殺直入官門問凶書眞僞於大興倅趙隆則果如所聞而又自大興傳送德山者屬耳云渠祖出一健步急推凶書裂而焚之唐沔列邑賴而晏然可考文蹟則旣有多士之呈文又有身後輓誄之證言而渠祖獨漏褒揚之典往訴營門以晩後不捧乞蒙天恩云矣李弼世之焚賊檄殺凶隸果如原情則泯沒可惜請令道臣査實狀聞允之又啓言結城良人金得呂原情以爲其父震赫曾於戊申以壯士抄出從軍忽於陣外見有一人行跡殊常其父奮身縳致嚴問則乃賊中偵候者故拘置陣中居無何卽爲解陣其父尙今生存乞蒙天恩云矣金震赫捕賊黨一款語無倫脊雖不足取信而戊申從軍果有的實文蹟則生存人論賞旣有已例請令道臣査實處之允之又啓言庇仁幼學李聖章原情以爲庇仁舒川接界之間有田畓居民各自耕食渠之祖與父亦自起耕以爲生業順治年間折受於涉安房年久之後又以其結卜折受於金貴人房戊午年又爲折受於鄭妻房甲辰年移付於禮山以其結卜納稅於戶曹癸卯年藍浦居具成海稱以買得於金貴人房云而納於守禦廳持關文侵漁終不遂計又囑鄭僉正家而鄭家知其非理而退去又囑於金泰仁家則金家下來踏驗後知其爲民畓的實亦爲退去成海又囑䄄之宮房導掌朴忠儉下來則巡營捉囚嚴刑成給決立案故衆民無弊安接矣甲辰秋成海子善運又囑禁衛營更爲侵漁竟至見逐乙巳春善運又呈議送營門以更勿侵漁之意捧侤音放送善運又囑他處橫侵徵稅民不安堵乞令該道決處俾得保全云矣係是四件事外則驚動天聽極爲無嚴自臣曹照律勘處而具善運父子前後所爲萬萬無狀至於圖囑送宗家而極矣窮覈痛勘不可一毫容貸成海善運捉囚營獄依律處斷後擧行刑止狀聞之意請分付道臣允之又啓言遂安蘇召史原情以爲乙巳十二月初六夜有屍於祥原乾川里卽金今同屍身而㐏奉以渠夫叛奴値此納招曰李甲得等打殺云而渠夫甲得十二月初五日出往初七日還家則豈殺人於初六日夜乎祥原郡守鄭赫勒捧侤音實無暴白之路丙午敢動天聽詳査判下而道臣査官歸之誣罔丁未渠之舅父又動天聽則該曹勿施乞令攸司別般査問俾脫橫罹之冤云矣李甲得之父宗裕前月上言時自臣曹據丙午道臣査啓之明白請以勿施則未滿數十日之內舅婦之換名呼籲驚動天聽極爲無嚴事當重勘而旣係爲夫訟冤今姑安恕請原情辭緣置之允之又啓言安岳幼學沈得浩原情以爲渠祖重濟今年九十一歲渠輩以愚氓不知士庶九十以上加資之規故成册中漏落乞蒙天恩云矣漏落成册莫曉其故考籍査實後狀聞之意請分付道臣允之又啓言寧遠土校朴同伊原情以爲乙巳年江東縣公廨修補請得營門檜木板公文招募故渠輩三十三人給價買取過冬於寧遠修補作錢七百餘兩收稅備納後自巡營又爲什二收稅用於亞營改建其餘流下僅到殷山則由吏尹致誠從中瞞告板子四十六家謂以收稅仍執不給而到江東則座首以爲旣已收稅於殷山則江東豈無再稅云而仍告官家板子四十家四立執留又三家稱以情債故呈營得題呈備局得題而亦不出給乞令本道兩縣所失板子價從市直卽爲推給云矣旣是四件之外驚動天聽事極無嚴狀頭朴同伊自臣曹照律嚴處至於疊稅稱冤已似無怪本事請令道臣劃卽處決允之又啓言中和幼學李命寬原情以爲與同邑居李景沆爭訟祖墳事也此事上煩已至四五次矣末梢道臣査啓中以此後雖百回上言一倂勿施爲請而判付有依道啓施行之令故今年四月擊錚原情自臣曹回啓時以瀆擾請照律蒙允矣不過廿餘日之間又有此擧如許怙惡不畏法之頑民不可一任其無嚴請原情勿施自臣曹考律勘處允之又啓言猥濫擊錚人李命寬考律勘處事草記蒙允矣杖一百徒三年定配於天安郡杖則待用刑令配所官擧行之意分付允之又啓言古阜閑良李元曄原情以爲渠祖母卽尙衣院案屬婢而渠父中已生時兩姑母及後所生身歿之後十餘口身貢每年替當稍有家計由此蕩敗渠父抱恨成病貢布備納萬無其路上年九月仍卽自處爲人子使其父緣於一族白骨徵布至於自處之境寧欲卽地滅死至於渠又爲替納十三口旣骨之布連二代替當乞賜處分以雪渠父幽明之痛云矣李元曄所供如此請上裁敎以議處又啓言觀此原情其父自處云者不足準信而其父兩妹所生十餘男女一倂無後身故於其父生前云者尤似不近理自京司無究覈虛實之道査實決處後形止狀聞之意請分付該道臣允之又啓言東萊良人金銀馥原情以爲釜山前前僉使李運祥在任時給倭柴炭措備價錢及戰船所用各項錢合四百五十三兩五錢八分重記中所負懸錄其外還上米價六十六兩戰船所用熟麻價十八兩五錢則該監色等一時借名懸錄交代僉使閔百恒在任時防卒給代錢及東萊府支待錢給倭柴炭措備價錢幷一千六百七十七兩重記中以所負懸註其外還上穀價合爲二百七十四兩五錢該監色等一時借名懸錄而丙午拿來之後其父德澄上來督催李運祥丁未正月身故而其子盛林無分錢當給之意閔百恒則將至三年只給四百兩其餘錢至今延拖兩等所逋合爲二千八十九兩五錢擧皆邊鎭排朔之錢也時任僉使尹範行監色等囚次知罔夜督徵而末流之害及於諸族丁未九月冒死擊錚以縱子呼籲構捏官長之罪其父德澄定配羅州如此實狀再次煩瀆乞代渠父換配而僉使等逋錢一一推給云矣金銀馥所供如此請上裁敎以議處又啓言取考本曹文蹟則銀馥以釜山僉使逋欠借名錢推給事擊錚時臣曹以縱子侵辱引吏民告其守令之律請傍照則批旨依此擧行自本道覈得德澄在京指使之實狀後定配啓聞今此銀馥不思徵戢之道又生驚動之計者極爲無嚴至於逋錢推給事因時僉使牒報備局自臣曹今方囚奴督徵原情辭緣勿施請銀馥照法嚴勘允之○漢城府啓言今此李安默擊錚辭意其虛實是非旣不目睹雖難的知而先斥營邑之偏護彼隻又論京兆之徑定斷案至謂之無復秉公伸枉底意其所爲說惟以侵詆京外訟官務欲延拖不掘者誠甚駭惋而李哥之稱冤旣如是與本邑査報節節相左請令道臣嚴覈決處允之